Hizb ut-Tahrir (Arabisk: حزب التحرير;, Befrielsespartiet) er et internationalt sunniislamistisk politisk parti, hvis mål er at skabe et panislamisk kalifat. Partiet blev stiftet i 1953 i Jerusalem af den retslærde sheikh Taqiuddin an-Nabhani. Partiets øverste ledelse holder i dag til i Jordan.
Hizb ut-Tahrir arbejder for, hvad de ser som en forening af alle muslimer under et islamisk styre (kalifat), fjernelse af al vestlig indflydelse i den islamiske verden (Dar al-Islam) og et liv efter, hvad de anser som den rette islamiske levemåde. Dette indebærer, at alle livets anliggender skal styres efter islamiske love, sharia, og hvor livsperspektivet skal bestemmes efter religiøse forskrifter om, hvad der er legalt og illegalt (Halal og Haram).
I forlængelse af dette har Hizb ut-Tahrir opfordret muslimer til at vælte deres regeringer og kaldt til hellig krig, jihad, mod Israel og resten af Vesten. Partiet har udtrykt, at det opfatter selvmordsbomber som "legitime martyrhandlinger". "Læs mere"
